Bya Drake Ssentongo
SSEKIBOOBO Alex Benjamin Kigongo alagidde Bannakyaggwe okuzaala, n'okubugiriza Kabaka ng'alambula bulungi bwa nsi mu Kyaggwe.
Bino byabadde mu bubaka bwe yatisse kamisona w'ebyenjigiriza mu Kyaggwe, David Kyagambiddwa Matovu ku matikkira ag'omulundi ogw'okubiri mu Kasawo College of Business and Technical Education e Namaliri mu Nakifuma ku Lwokutaano.
Abayizi 80 beebatikkiddwa mu masomo g'okukanika kompyuta n'emmotoka, eby'amasannyalaze, okusiba enviira n'amalala.
"Muzaale abaana naye mubakola nga bano abatikkiddwa," bwatyo Kyagambiddwa bwe yategeezezza. Era wano we yategeerezza Bannakyaggwe nga Kabaka bwe yasiimye okulabikako eri Obuganda ng'alambula bulungi bwansi mu Kyaggwe omwezi ogujja.
Entikko y'emikolo egenda kubeera ku ggombolola e Ntenjeru nga October 8.
Omugenyi omukulu, Fred Ssimbwa yennyamidde olw'abayizi abatono mu ssomero lino eriri ku ttaka n'ebizimbe by'Obwakabaka.
Ssimbwa yakubirizza abagole okukwatanga obudde mu buli kye bakola ate omukulu w'essomero, David Mwesigwa n'abasaba okweyongera okusoma n'obutatya kukola nsobi kubanga mwe muva engolokofu.
Ku ssomero lino w'osanga n'ekitebe ky'eggombolola ly'e Kasawo erikulemberwa Moses Tamale.
Kyaggwe alimu amagomboloa 14 nga buli limu lisuubirwa okuweereza abayizi abatakka wansi wa kkumi mu ttendekero lino buli mwaka okusinziira ku Matovu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn